Na temelju članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 4. Zakona o državnim potporama („Narodne novine“ br. 47/14 i 69/17), članka 11. stavka 2. Zakona o poticanju razvoja malog gospodarstva (Narodne novine broj 29/02, 63/07, 53/12, 56/13  i  121/16)  i članka 29. Statuta Općine Donja Voća („Službeni vjesnik Varaždinske županije“ br. 19/21), Općinsko vijeće Općine Donja Voća  na ___. sjednici održanoj ________________ godine, donosi

PROGRAM DODJELA POTPORA ZA RAZVOJ GOSPODARSTVA
NA PODRUČJU OPĆINE DONJA VOĆA
2026. – 2030.

I.	Opće odredbe
Članak 1.
Ovim Programom dodjela potpora za razvoj gospodarstva na području Općine Donja Voća za razdoblje 2026. – 2030. (u daljnjem tekstu: Program) uređuju se svrha, ciljevi, korisnici i nositelji mjera iz Programa te prava i obveze korisnika i nositelja, kao i financijska sredstva za realizaciju mjera koja predstavljaju potpore male vrijednosti.
Članak 2.
Svrha i cilj ovoga Programa je razvoj poduzetništva te unaprjeđenje konkurentnosti poduzetnika i poduzetničke infrastrukture kroz poticanje novih poduzetničkih inicijativa i osnivanje poduzeća te jačanja postojećih poduzeća, u skladu s utvrđenim strateškim okvirom na regionalnoj i/ili nacionalnoj razini. 
Članak 3.
Nositelj provedbe Programa je Općina Donja Voća (u daljnjem tekstu: Općina).
Stručne, tehničke i administrativne poslove provedbe Programa obavlja Jedinstveni upravni odjel Općine.
Članak 4.
Potpore male vrijednosti se dodjeljuju sukladno pravilima Europske komisije o pružanju potpore male vrijednosti poduzetnicima propisanim Uredbom Komisije (EU) broj 2023/2831 od 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore, Službeni vjesnik Europske unije L 2023/2831, (u daljnjem tekstu: Uredba o potporama male vrijednosti) te se dodjeljuju korisnicima u svim sektorima osim za:
(a) potpore koje se dodjeljuju poduzetnicima koji se bave primarnom proizvodnjom proizvoda ribarstva i akvakulture;
(b) potpore koje se dodjeljuju poduzetnicima koji se bave preradom i stavljanjem na tržište proizvoda ribarstva i akvakulture, ako je iznos potpore utvrđen na temelju cijene ili količine kupljenih proizvoda ili proizvoda stavljenih na tržište;
(c) potpore koje se dodjeljuju poduzetnicima u primarnoj proizvodnji poljoprivrednih proizvoda;
(d) potpore koje se dodjeljuju poduzetnicima u sektoru prerade i stavljanja na tržište poljoprivrednih proizvoda, u jednom od sljedećih slučajeva:
· ako se iznos potpore utvrđuje na temelju cijene ili količine tih proizvoda koji su kupljeni od primarnih proizvođača ili koje dotični poduzetnici stavljaju na tržište;
· ako su potpore uvjetovane njihovim djelomičnim ili potpunim prenošenjem na primarne proizvođače;
(e) potpore dodijeljene za djelatnosti povezane s izvozom u treće zemlje ili države članice, konkretno potpore izravno povezane s izvezenim količinama, uspostavljanjem i radom distribucijske mreže ili drugim tekućim rashodima povezanima s djelatnošću izvoza;
(f) potpore koje se uvjetuju upotrebom domaćih proizvoda ili usluga umjesto uvoznih.
Ako poduzetnik djeluje i u jednom od sektora iz stavka 1. točke (a), (b), (c) ili (d) i u jednom ili više sektora obuhvaćenih područjem primjene ove Uredbe ili obavlja druge djelatnosti obuhvaćene područjem primjene ove Uredbe, ova se Uredba primjenjuje na potpore dodijeljene u vezi s tim drugim sektorima odnosno djelatnostima, uz uvjet da predmetna država članica osigura odgovarajućim sredstvima, kao što je razdvajanje djelatnosti ili razdvajanje računa, da djelatnosti u sektorima isključenima iz područja primjene ove Uredbe ne ostvaruju korist od de minimis potpore koje se dodjeljuju u skladu s ovom Uredbom.
Članak 5.
Evidenciju dodijeljenih potpora male vrijednosti po ovom Programu vodi Jedinstveni upravni odjel Općine.
O  dodijeljenim potporama redovito se dostavlja izvješće nadležnim tijelima javne vlasti. 

Članak 6.
Pod pojmom „poduzetnik“ u smislu Uredbe o potporama male vrijednosti podrazumijeva se svaki subjekt koji se bavi gospodarskom djelatnošću, bez obzira na njegov pravni status i način financiranja, pri čemu „jedan poduzetnik“ obuhvaća sva poduzeća koja su u najmanje jednom od sljedećih međusobnih odnosa:
· jedno poduzeće ima većinu glasačkih prava dioničara ili članova u drugom poduzeću;
· jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
· jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
· jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.
Poduzeća koja su u bilo kojem od odnosa navedenih u stavku 1. ovoga članka preko jednog ili više drugih poduzeća također se smatraju jednim poduzetnikom.

II.	Prihvatljivi korisnici Programa
Članak 7.
Prihvatljivi korisnici mjera prema ovom Programu mogu biti mikro, mali i srednji subjekti malog gospodarstva koji imaju sjedište (adresu) ili podružnicu (poslovnu jedinicu) na području Općine te provode ulaganje na području Općine, a koji uključuju sljedeće oblike poslovanja:
• obrt,
• trgovačko društvo,
• zadruga,
• profitna ustanova.
Potpore male vrijednosti na temelju ovoga Programa dodjeljuju se korisnicima iz stavka 1. ovoga članka,  ako takvi korisnici i s njima povezani subjekti:
· nemaju dospjelih nepodmirenih dugovanja prema Općini,
· nemaju dospjelih nepodmirenih dugovanja s osnova javnih davanja o kojima službenu evidenciju vodi Porezna uprava,
· nisu u postupku predstečajne nagodbe, stečaja, likvidacije.
Pojedinom korisniku može se u jednoj proračunskoj godini dodijeliti potpora iz ovoga Programa u iznosu do 2.000,00 EUR.

III.	Provedba programa
Članak 8.
Ovaj Program se donosi za razdoblje 2026. – 2030. godine.
Provedba mjera iz ovoga Programa osigurava se sredstvima u godišnjem proračunu Općine koja se dodjeljuju do iskorištenja za tekuću proračunsku godinu.
Mjere iz ovoga Programa provode se na temelju javnog poziva koji raspisuje načelnik Općine.
Javni poziv se može raspisati za jednu ili više mjera iz Programa.
Javni poziv može biti otvoren najkasnije do datuma utvrđenog javnim pozivom.
Javni poziv se objavljuje na oglasnoj ploči i mrežnim stranicama Općine, a osobito sadrži:
· naziv tijela koje objavljuje javni poziv,
· predmet javnog poziva,
· uvjete za podnošenje prijave na isti,
· kriterije za ocjenu prijava,
· obrasce za prijavu,
· popis dokumentacije koju je potrebno priložiti prijavi,
· način, mjesto i rok za podnošenje prijava,
· način objave odluke o dodjeli potpora.

IV.	Prijava na javni poziv i postupak dodjele potpora
Članak 9.
Prijava na javni poziv podnosi se na obrascu prijave koji se dostavlja Općini u roku i na način određen u javnom pozivu.
Uz prijavni obrazac se  prilaže odgovarajuća dokumentacija propisana javnim pozivom.
Postupak dodjele potpora nakon objave javnog poziva odvija se u sljedećim fazama:
1. Zaprimanje i administrativna obrada prijava 
2. Bodovanje i rangiranje
3. Odluka o dodjeli potpora
4. Sklapanje Ugovora 
5. Realizacija odobrenog ulaganja i isplata sredstava
Za administrativnu obradu prijava te njihovo bodovanje i rangiranje načelnik Općine imenuje povjerenstvo od najmanje tri člana za jednu ili više mjera propisanih ovim Programom. Članovi povjerenstva mogu biti i vanjski suradnici/stručnjaci, a načelnik Općine može odlukom odrediti da članovi povjerenstva za svoj rad prime odgovarajuću naknadu.
Zaprimanje i administrativna obrada
Članak 10.
Zaprimanje prijava vrši se u skladu s propisima o uredskom poslovanju od strane ovlaštenih osoba Općine. 
Povjerenstvo ocjenjuje dopuštenost potpora male vrijednosti, primjenjujući pozitivne pravne propise o potporama male vrijednosti te vrši administrativnu obradu koja uključuje provjeru prihvatljivosti prijavitelja, projekta i aktivnosti, provjeru prihvatljivosti troškova navedenih u projektnoj prijavi, provjeru cjelovitosti i potpunosti projektne dokumentacije te usklađenost s odredbama Programa i javnog poziva.
Prijave koje su nepotpune i nepravovremene te koje nisu prihvatljive u sklopu ovog Poziva se ne boduju i rangiraju te se takvim prijaviteljima izdaje odluka o odbijanju.
Povjerenstvo može zatražiti od podnositelja prijave dodatnu dokumentaciju kojom se dokazuje ispunjavanje uvjeta za dodjelu potpora određenih ovim Programom i javnim pozivom, na način da podnositelja prijave putem pošte odnosno u elektroničkom obliku komunikacije zatraži da u roku ne kraćem od pet (5) i duljem od osam (8) dana od dana zaprimanja poziva dopuni dokumentaciju. Ako podnositelj prijave u navedenom roku ne dostavi traženu dopunu, smatrat će se da je odustao od prijave.
Bodovanje i rangiranje
Članak 11.
O statusu prijava nakon završenog postupka administrativne provjere pročelnik Jedinstvenog upravnog odjela Općine sastavlja Obavijest koja se dostavlja svim prijaviteljima.
Sve prijave koje udovoljavaju uvjetima administrativne provjere Povjerenstvo boduje i rangira prema kriterijima javnog poziva i bodovnoj listi koja je sastavni dio Javnog poziva. Ukoliko jedan ili više projektnih prijedloga ostvari jednaki broj bodova, prednost pri rangiranju daje se korisniku koji je dulje vremena upisan u odgovarajući registar (sudski registar ili obrtni registar). Ukoliko i dalje jedna ili više prijava ostvaruje jednaki broj bodova prednost se daje prijavitelju čija je prijava zaprimljena ranije.
Nakon bodovanja i rangiranja Povjerenstvo utvrđuje prijedlog odluke o dodjeli potpora koji se objavljuje na oglasnoj ploči i mrežnim stranicama Općine. Na objavljeni prijedlog odluke podnositelj prijave ima pravo prigovora načelniku Općine u roku od osam (8) dana od dana objave istoga.
Odluka o dodjeli potpora
Članak 12.
Odluku o dodjeli potpora donosi načelnik Općine nakon isteka roka za podnošenje prigovora iz članka 11. stavka 3. ovoga Programa.
Odluka o dodjeli potpora je konačna te se objavljuje na oglasnoj ploči, mrežnim stranicama Općine te u Službenome vjesniku Varaždinske županije.

Sklapanje ugovora
Članak 13.
Nakon donošenja odluke, primatelja potpore će se pisanim pozivom putem pošte ili elektroničkim oblikom komunikacije,  pozvati na sklapanje Ugovora o dodjeli potpore kojim će se definirati međusobna prava i obveze. Ako se podnositelj ne odazove na poziv o dodjeli potpore u roku od osam (8) dana od dana dostave poziva, smatrat će se da je odustao od korištenja dodijeljene potpore.
Realizacija odobrenog ulaganja i isplata sredstava
Članak 14.
Korisnik potpore u skladu s uvjetima i rokovima propisanim javnim pozivom te ugovorom podnosi zahtjev za isplatu sredstava s odgovarajućom dokumentacijom kojom se dokazuje realizacija odobrenog ulaganja. 
Općina može od korisnika u skladu s uvjetima javnog poziva te ugovora zatražiti dodatnu dokumentaciju ili pojašnjenja vezana uz podneseni zahtjev za isplatu sredstava. 
Dodijeljena sredstva putem ovog Programa i pripadajućih javnih poziva isplaćuju se isključivo na žiro račun korisnika potpore po ocjeni opravdanosti i potpunosti zahtjeva za isplatu.
Članak 15.
Općina zadržava pravo kontrole namjenskog utroška dodijeljenih sredstava. Uvjeti i način navedenog uredit će se ugovorom o dodjeli potpore male vrijednosti.
U slučaju da se naknadnom provjerom utvrdi da korisnik nije imao pravo na potporu male vrijednosti na temelju ovoga Programa ili da je isto ostvario na temelju netočnih podataka i/ili neistinite dokumentacije, odnosno ako se utvrde bilo koje druge nepravilnosti iz kojih proizlazi da korisnik nije imao pravo na navedenu potporu, korisnik je dužan vratiti dodijeljena sredstva u Proračun Općine.
Poduzetnik koji je bio dužan vratiti potporu iz razloga navedenih u prethodnom stavku neće biti prihvatljiv korisnik bilo koje potpore, sufinanciranja, subvencioniranja i sl. koji iz sredstava proračuna dodjeljuje Općina, u razdoblju od tri (3) godine počevši s godinom koja slijedi proračunskoj godini u kojoj je određen povrat potpore.
V. Mjere Programa
Članak 16.
Ovaj Program sadrži sljedeće Mjere potpore male vrijednosti za razvoj gospodarstva:
	Naziv Mjere:

	Mjera 1. Potpora novoosnovanim subjektima mikro i malog gospodarstva (START-UP)

	Iznos potpore:
	Minimalni iznos potpore je 200,00 EUR, a maksimalni do 1.000,00 EUR


	Intenzitet potpore:
	do 70% ukupno prihvatljivih troškova 

	Prihvatljivi prijavitelji:
	Prijavitelji navedeni u čl. 7. Programa koji su subjekti mikro ili malog gospodarstva koji posluju najduže 12 mjeseci od dana registracije do dana podnošenja prijave na javni poziv, imaju sjedište (adresu) na području Općine te imaju minimalno jednog zaposlenog na neodređeno, odnosno u slučaju obrta, obrtnik mora biti prijavljen putem Hrvatskog zavoda za mirovinsko osiguranje na puno radno vrijeme (prosječno dnevno radno vrijeme od 8,00 sati).


	Prihvatljivi troškovi:
	· Izgradnja i/ili rekonstrukcija i/ili adaptacija i/ili opremanje poslovnog prostora u vlasništvu korisnika potpore ili u dugoročnom zakupu;
· Nabava strojeva, opreme, mjernih uređaja i alata za proizvodnju ili pružanje usluga; 
· Nabava računalne opreme  (računala, pisači, skeneri, blagajne i drugo)  i aplikacija (licencirani softveri, specijalizirani programi i aplikacije);
· Ulaganje u korištenje obnovljivih izvora energije u cilju obavljanja djelatnosti prijavitelja. 



	Naziv Mjere:

	Mjera 2. Potpora za unapređenje postojećih kapaciteta poduzeća i diverzifikacije proizvoda/usluga

	Iznos potpore:
	Minimalni iznos potpore je 700,00 EUR, a maksimalni do 1.400,00 EUR


	Intenzitet potpore:
	do 50% ukupno prihvatljivih troškova za korisnike koji pripadaju u kategoriju mikro i malih poduzeća te do 40% za korisnike koji pripadaju u kategoriju srednjih poduzeća


	Prihvatljivi prijavitelji:
	Prijavitelji navedeni u čl. 7. Programa koji su subjekti mikro ili malog gospodarstva te posluju duže od 12 mjeseci od dana registracije do dana podnošenja prijave na javni poziv, imaju sjedište (adresu) na području Općine te imaju minimalno jednog zaposlenog na neodređeno, odnosno u slučaju obrta, obrtnik mora biti prijavljen putem Hrvatskog zavoda za mirovinsko osiguranje na puno radno vrijeme (prosječno dnevno radno vrijeme od 8,00 sati).

	Prihvatljivi troškovi:
	· Izgradnja i/ili rekonstrukcija i/ili adaptacija i/ili opremanje proizvodnih pogona u vlasništvu korisnika potpore ili dugoročnom zakupu*;
· Nabava strojeva, opreme, mjernih uređaja i alata za proizvodnju
· Nabava računalne opreme  (računala, pisači, skeneri, blagajne i drugo)  i aplikacija (licencirani softveri, specijalizirani programi i aplikacije) namijenjenih unapređenju poslovnih procesa;
· Ulaganje u korištenje obnovljivih izvora energije u cilju obavljanja djelatnosti prijavitelja. 


* U slučaju ulaganja u izgradnju i/ili rekonstrukciju i/ili adaptaciju objekata koji nisu u vlasništvu korisnika, korisnik mora imati Ugovor o najmu/ koncesiji/ plodouživanju/ zakupu/ služnosti koji mora biti sklopljen na rok od najmanje 5 godina, računajući od trenutka podnošenja zahtjeva za potporu. Navedeni Ugovor mora biti sklopljen između korisnika i vlasnika objekta koji je kao vlasnik upisan u  zemljišne knjige te Ugovor mora biti upisan u zemljišne knjige.
U sklopu ovog Programa za financiranje nisu prihvatljivi sljedeći troškovi: 
· kupnja nekretnina;
· nabava osobnih i gospodarskih vozila;
· kupnja rabljenih strojeva i opreme;
· nabava telefonskih i mobilnih uređaja; 
· zakup poslovnog prostora;
· nabava sitnog inventara, sirovine i potrošnog materijala;
· financiranje plaće i doprinosa zaposlenika. 
Prihvatljivi su troškovi nastali u godini raspisivanja javnog poziva. 
Trošak PDV-a nije prihvatljiv za korisnike koji su u sustavu PDV-a, tj. za korisnike koji ostvaruju pravo na odbitak PDV-a.  
Korisnici kojima su odobrene mjere temeljem Programa ne mogu koristiti iste mjere u razdoblju od 12 mjeseci od datuma odobrenja mjere.

VI. Prijelazne i završne odredbe
Članak 17.
[bookmark: _Hlk114795316]Ovaj Program stupa na snagu 8 dana od dana objave u „Službenom vjesniku Varaždinske županije“.


Predsjednik Općinskog vijeća
                                                                                                    Branko Jakopec

